 JESHI la Polisi mkoani Tabora linawashikilia vijana 15 kwa tuhuma za kuzurura ovyo mitaani nyakati za usiku na kujihusisha na vitendo vya kihalifu.Kamanda wa Polisi mkoani hapa, Emmanuel Nley alibainisha hayo jana mbele ya waandishi wa habari.Amesema mnamo Agosti 28, mwaka huu, katika kata ya Ng'ambo kulikuwa na matukio ya wananchi kulalamika kukabwa na vijana ndipo polisi walianza msako wa mchana na usiku ili kujua makundi hayo yanakutana maeneo gani.Alisema msako ulifanywa katika Mitaa ya Kazehill na Tukutuku ambapo walifanikiwa kuwakamata vijana 15 wakiwa na mapanga na marungu.Ametaja vijana waliokamatwa kuwa ni Maganga Ally (21) Mnyamwezi fundi gereji, Antony Paul (19) Mnyamwezi fundi gereji, Kulwa Charles (20) Mnyamwezi, Dotto Hemed (16) Mnyamwezi mkulima, Mussa Mohamed ( 20) Mnyamwezi mkulima, Dotto Charles (16) Mnyamwezi fundi ujenzi, Simon Chacha (22) Mnyamwezi mwendesha bodaboda. Wengine ni Mrisho Abdalah (17), Mrisho Shaban (24), Henry Michael (22) ,Sadi Said (22) na Mohamed Salumu (19) mfanya biashara wote wakiwa Wanyamwezi na Godfrey Juma (17) Muha, Haruna Bakari (22) Muha mwendesha bodaboda na Abdallah Issa (19) Mgogo.Amesema, katika mahojianao watuhumiwa walikiri kujihusisha na matukio ya ukabaji katika maeneo mbalimbali ya Manispaa ya Tabora, ikiwemo kosa moja la unyang'anyi wa kutumia silaha lililotendeka Julai 19, mwaka huu, katika kijiji cha Mtakuja katika manispaa hiyo.Katika hatua nyingine, Jeshi la Polisi mkoani humo limewakamata watu sita kwa tuhuma za kujihusisha na upigaji ramli chonganishi.Kamanda Nley amesema Agosti 28, mwaka huu katika kitongoji cha Igudi Kata ya Miswaki wilaya ya Uyui mkoani hapa askari walifanikiwa kuwakamata watu hao wakiwa na vifaa vya kupigia ramli chonganishi.Amesema watuhumiwa hao ni Mashishanga Masole (80) mkazi wa Miswaki , Shija Masunga (45) mkazi wa Miswaki, Masanja Shilinde (33) mkulima wa Morogoro, Subi Mabula (39) mkulima wa Morogoro, Salumu Machimu (32) mkazi Igudi, Gibhe Shinje (46) mkazi wa Igudi.